
Biostimulátorok hatékonyságának vizsgálata ’Luna’ és ’Pinova’ almaültetvényben.

Kulcsszavak: biostimulátor, gyümölcstermesztés, növényvédelem, abiotikus kórokok
A XXI. század egyik legnagyobb kihívása a globális felmelegedés miatti szélsőséges időjárás. Az elmúlt években tapasztalható aszályok több milliárdos gazdasági kárt okozott a termelőknek. Ezért számos tudományos kísérlet kezd egyre jobban foglalkozni a termésnövelő anyagok különböző hatásaival. A jelen mezőgazdaságának úgy kell növelni a termelékenységét, hogy közben betartja a különböző környezetvédelmi előírásokat, illetve az egyre szigorodó szabályozásokat. Ilyen irányelvek például, a kémiai növényvédőszerek felhasználásának csökkentése, ezért évről évre újabb és újabb szerek kerülnek kivonásra, vagy az engedélyezett dózisok csökkennek, esetenként a hatékonyság kárára. Mind a Green Dealben (Európai Zöld Megállapodás), mind pedig a Közös agrárpolitikában (KAP) különféle iránymutatások találhatóak ezekkel a szigorodó szabályozásokkal kapcsolatban. Ezen probléma megoldásában a biokontroll ágensek és biostimulátor készítmények megoldást jelenthetnek a jövőben.
A biostimulátorok olyan anyagok, melyek serkentik a virágzást, a növény növekedését, a terméskötődést, a termés termőképességét és a tápanyag-felhasználás hatékonyságát, illetve abiotikus stresszel szembeni tolerancia kialakítására képesek. Az általunk vizsgált egyik termék ezen kívül biokontroll aktivitással is rendelkezik, azaz egyes növénypatogének ellen is védelmet jelenthet.
Vizsgálataim során a „Barnalé”, Bistep, és a Tricho immun nevű biostimulátorokat juttattuk ki a Vásárosnamény határában lévő almaültetvényben, amely a családi gazdaságunk tulajdona. Ez az ültetvény ’Luna’ fajtájú varasodásra rezisztens, lisztharmatra toleráns oltványokkal lett telepítve a 2017-es év során. A kísérlet során számos vegetatív és generatív paramétert hasonlítottunk össze, illetve növényvédelmi felvételezést is végeztünk a növények almafa lisztharmat (Podosphaera leucotricha) fertőzöttségét illetően. A vizsgálatokat emellett a Debreceni Egyetem pallagi tangazdaságában is megismételtük ’Pinova’ almafajtán.
Az adatok felvételezése során a 2023-’24-es évben összehasonlítottuk a kezelések közti különbségeket, például hogyan hatottak a stimulánsok gyümölcsfák törzsátmérőjére, termőképlet differenciálódására, illetve primer lisztharmat fertőzöttségére. A készítmények jelentős különbségeket okoztak a primer és szekunder levélzeti lisztharmat fertőzöttségben és a lisztharmatsos temések arányában, illetve növelték a termőrügyek és ezáltal a virágzatok számát is. 



